സ്വാതന്ത്ര്യവും വിഭജനവും സ്വാതന്ത്ര്യത്തോടൊപ്പം, ഹിന്ദുക്കള്ക്കും മുസ്ലീങ്ങള്ക്കും ഇടയ്ക്കുള്ള പിരിമുറുക്കങ്ങളും വര്ഷങ്ങളായി വളര്ന്നുവന്നു. മുസ്ലീങ്ങള് എന്നും ന്യൂനപക്ഷമായിരുന്നു. ഒരു ഹിന്ദു സര്ക്കാരിനുള്ള സാദ്ധ്യത അവരെ സ്വാതന്ത്ര്യം എന്ന ആശയത്തെക്കുറിച്ച് ആശങ്കാകുലരാക്കി. ബ്രിട്ടീഷ് ഭരണത്തെ എതിര്ത്തതു പോലെത്തന്നെ, ഹിന്ദു ഭരണത്തെ അവിശ്വസിക്കാനും അവര് താല്പര്യപ്പെട്ടു. 1915ല് മോഹന്ദാസ് കരംചന്ദ് ഗാന്ധി ഇന്ത്യന് സ്വാതന്ത്ര്യ സമര രംഗത്തുവന്നു. ഗാന്ധി ഇരു കൂട്ടരും തമ്മില് ഐക്യത്തിന് ആഹ്വാനം ചെയ്തു. ഗാന്ധിയുടെ നേതൃപാടവം ഇന്ത്യന് സ്വാതന്ത്ര്യത്തിലേയ്ക്കു നയിച്ച ഘടകങ്ങളില് പ്രധാനമായിരുന്നു. ഗാന്ധി ഇന്ത്യയില് ചെലുത്തിയ ഗാഢമായ സ്വാധീനവും, അഹിംസാമാര്ഗ്ഗത്തിലൂടെ സ്വാതന്ത്ര്യസമരം നയിക്കുവാനുള്ള ഗാന്ധിയുടെ കഴിവും ലോകം കണ്ടിട്ടുള്ള പ്രധാനപ്പെട്ട നേതാക്കളുടെ ഗണത്തിലേയ്ക്ക് ഗാന്ധിയെ ഉയര്ത്തി. ബ്രിട്ടീഷ് തുണി ഇറക്കുമതിയെ ചെറുക്കാന് ഇന്ത്യയില് നെയ്ത വസ്ത്രങ്ങള് ധരിക്കുകയും, ഉപ്പ് കുത്തക ലംഘിക്കുവാന് ഉപ്പു സത്യാഗ്രഹം നയിക്കുകയും ചെയ്ത് ഗാന്ധി ഉദാഹരണത്തിലൂടെ നയിച്ചു. ഇന്ത്യക്കാര് ഗാന്ധിയ്ക്ക് മഹാത്മ മഹാനായ ആത്മാവ് എന്ന പേര് നല്കി. ഈ നാമം ആദ്യം നിര്ദ്ദേശിച്ചത് രബീന്ദ്രനാഥ് ടാഗോര് ആണ്. ബ്രിട്ടിഷുകാര് 1947ല് ഇന്ത്യ വിടും എന്ന് ഉറപ്പുനല്കി. 1947ല് ഇന്ത്യന് ഉപഭൂഖണ്ഡത്തെ യൂണിയന് ഓഫ് ഇന്ത്യ, ഡൊമീനിയന് ഓഫ് പാകിസ്താന് എന്നിങ്ങനെ വിഭജിച്ചതിനു ശേഷം ബ്രിട്ടീഷ് ഇന്ത്യന് പ്രവിശ്യകള്ക്ക് സ്വാതന്ത്ര്യം ലഭിച്ചു. വിഭജനത്തിനു മുന്പുള്ള പഞ്ചാബ്, ബംഗാള് പ്രവിശ്യകളുടെ വിഘടനത്തിനു ശേഷം സിഖുകാര്, ഹിന്ദുക്കള്, മുസ്ലീങ്ങള് എന്നിവര്ക്കിടയില് പഞ്ചാബ്, ബംഗാള്, ദില്ലി എന്നിവിടങ്ങള് ഉള്പ്പെടെ ഇന്ത്യയില് വിവിധ ഭാഗങ്ങളില് ലഹളകള് പൊട്ടിപ്പുറപ്പെട്ടു. ഈ ലഹളകളില് അഞ്ച് ലക്ഷത്തോളം പേര് കൊല്ലപ്പെട്ടു.ഈ കാലഘട്ടം ആധുനിക ചരിത്രത്തില് രേഖപ്പെടുത്തിയിട്ടുള്ള ഏറ്റവും വലിയ കൂട്ടപലായനങ്ങളില് ഒന്നിനും സാക്ഷ്യം വഹിച്ചു. 12 ദശലക്ഷത്തോളം ഹിന്ദുക്കള്, മുസ്ലീങ്ങള്, സിഖുകാര് എന്നിവര് പുതുതായി സൃഷ്ടിച്ച ഇന്ത്യ, പാകിസ്താന് എന്നീ രാജ്യങ്ങള്ക്കിടയ്ക്ക് പലായനം ചെയ്തു.The post സ്വാതന്ത്ര്യവും വിഭജനവും first appeared on MalayalamExpressOnline.